钦定古今图书集成/明伦汇编/宫闱典/第114卷 > 武攸止
## 钦定古今图书集成/明伦汇编/宫闱典/第114卷 > 武攸止

按《唐书元宗武皇后传》：“后武氏，恒安王攸止女。帝即
位，封所生母杨郑国夫人，弟忠国子祭酒，信秘书监，
将遂立皇后，御史潘好礼上疏曰：‘礼，父母仇不共天’”，
《春秋》“‘子不复，仇不子也。陛下欲以武氏为后，何以见
天下士妃再从叔三思也，从父延秀也，皆干纪乱常，
天下共疾。夫恶木垂荫，志士不息，盗泉飞溢，廉夫不
饮。匹夫匹妇尚相择，况天子乎！愿慎选华族，称神祇
之心。《春秋》宋人夏父之会，无以妾为夫人’。齐桓公誓
葵丘曰：‘无以妾为妻’。此圣人明嫡庶之分也，分定则
窥竞之心息矣。今人间咸言右丞相张说欲取立后
功，图复相。今太子非惠妃所生，而妃有子，若一俪宸
极，则储位将不安。古人所以谏其渐者，有以也。”遂不
果立。